Radd il-ħajr għall-ħelsien mill-mewt Salm. Innu għad-Dedikazzjoni tat-Tempju. Ta' David. Ngħollik, Mulej, għax erfajtni, u ma ferraħtx l-għedewwa tiegħi bija. Mulej, Alla tiegħi, jien sejjaħtlek; sejjaħtlek, u int fejjaqtni. Mulej, tellajtli mill-mewt 'il ruħi, ħlistni minn fost dawk li jinżlu fil-ħofra. Għannu lill-Mulej, ħbieb tiegħu, faħħru l-isem imqaddes tiegħu. Għax ftit iddum is-saħna tiegħu, iżda għomor sħiħ l-imħabba tiegħu. Filgħaxija jidħol il-biki, filgħodu jidwi l-għajjat ta' ferħ. Mela jien għedt fl-aħjar tiegħi: "Żgur li qatt ma niċċaqlaq!" Mulej, bil-pjaċir tiegħek fuq muntanja qawwija qegħedtni; imbagħad ħbejt wiċċek minni, u jien tħawwadt għalkollox. Lilek sejjaħt, Mulej; lil Sidi tlabt il-ħniena. X'tieħu int jekk inkun mejjet, jekk jiena ninżel fil-qabar? Se jfaħħrek forsi t-trab? Se jxandar il-fedeltà tiegħek? Ismagħni, Mulej, u ħenn għalija; kun, Mulej, l-għajnuna tiegħi. Int bdilt fi żfin l-għali tiegħi, neżżajtni min-niket , bil-ferħ ħażżimtni. Għalhekk ruħi tgħannilek bla heda; Mulej, Alla tiegħi, infaħħrek għal dejjem!